अजमेर. सीबीएसई की 9 मार्च से शुरू हो रही परीक्षाओं में 10वीं के विद्यार्थियों की स्कूल बेस्ड परीक्षा आखिरी होगी। इसके बाद यह परीक्षा इतिहास का हिस्सा बन जाएगी। कारण, सीबीएसई नए सत्र 2017-18 से केवल बोर्ड परीक्षाओं का ही आयोजन करेगा। इस आखिरी परीक्षा में देश भर के पब्लिक स्कूलों के 7 लाख से अधिक विद्यार्थी प्रविष्ट होंगे।
सीबीएसई सूत्रों के मुताबिक सीबीएसई ने 2009-10 में एजुकेशन रिफॉर्म के बाद नया कंटीन्युअस एंड कॉम्प्रिहेंसिव इवोल्यूशन (सीसीई) पैटर्न लागू किया था। इसमें 10वीं की परीक्षा की भी दो स्कीम लागू की गई थी। इनमें स्कीम फर्स्ट व स्कीम सैकंड शामिल थी। अर्थात विद्यार्थियों को स्कूल बेस्ड व बोर्ड बेस्ड में से किसी एक परीक्षा का विकल्प चुनने का अधिकार था।
अब सीबीएसई ने 31 जनवरी 2017 को एक अधिसूचना जारी कर इस व्यवस्था को समाप्त कर केवल एक ही प्रकार की परीक्षा अर्थात बोर्ड परीक्षा के आयोजन का निर्णय कर लिया है। पुरानी स्कीम की आखिरी परीक्षा 9 मार्च से शुरू हाेने जा रही है। इनमें दोनों ही प्रकार की परीक्षाएं होंगी, यानी स्कूल बेस्ड व बोर्ड बेस्ड।
परीक्षा केंद्र बढ़े
गत वर्ष की तुलना में इस बार परीक्षा केंद्रों की संख्या में भी वृद्धि हुई है। गत वर्ष 10वीं कक्षा के लिए देश भर में 3 हजार 742 परीक्षा केंद्र बनाए गए थे। इस बार यह संख्या बढ़कर 3 हजार 974 है।
स्कूल बेस्ड परीक्षा में 7 लाख से अधिक विद्यार्थी
सीबीएसई की ओर से जारी विद्यार्थियों के आंकड़ों के अनुसार 10वीं की परीक्षा के लिए 16 लाख 67 हजार 573 विद्यार्थी पंजीकृत किए हैं। इनमें 10वीं की बोर्ड बेस्ड परीक्षा के लिए 8 लाख 84 हजार 710 विद्यार्थी, जबकि 10वीं की स्कूल बेस्ड परीक्षा के लिए कुल 7 लाख 82 हजार 863 विद्यार्थी पंजीकृत किए गए हैं। जबकि गत वर्ष स्कूल बेस्ड परीक्षा में 7 लाख 33 हजार 255 विद्यार्थी प्रविष्ट हुए थे। गत वर्ष की तुलना में इस बार 49 हजार 608 विद्यार्थी अधिक इस परीक्षा में शामिल होंगे।
hin_Deva hin_Deva hin_Deva bho_Deva hin_Deva hin_Deva hin_Deva